पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर. डूंडा स्थित न्यू स्वागत विहार में विवादित प्लॉट कौनसा है? बिल्डर के लोगों को भी नहीं मालूम। प्लॉट का नक्शा तो है,लेकिन खसरा नंबर गायब है। कार्यालय में बैठे लोग प्लॉट खरीदने वालों को ढांढस बंधा रहे हैं कि चिंता करने की बात नहीं है पर उनकी समझाइश का कोई असर नहीं पड़ रहा है।
दैनिक भास्कर ने मंगलवार दोपहर डूंडा पहुंचकर न्यू स्वागत विहार क्षेत्र का जायजा लिया। यहां स्थित कार्यालय में दर्जनभर लोग अपने प्लॉट की लोकेशन पूछ रहे थे। साइट इंचार्ज रूपेंद्र शुक्ला व विनय चौबे के पास प्लॉट का नक्शा तो था, लेकिन वे विवादित प्लॉट के बारे में कोई जवाब नहीं दे पा रहे थे। लोगों को वास्तविक लोकेशन की जानकारी नहीं दी जा रही थी। उनके पास प्लॉटों का खसरा नंबर भी नहीं है।
विनय ने कहा कि न्यू स्वागत विहार 250 एकड़ क्षेत्र में डेवलप किया जा रहा है। यहां 2500 से 3000 प्लॉट काटे गए हैं, जिसमें 150 प्लॉट विवादित हैं। इसकी जानकारी कहां से मिली? पूछने पर वे कोई जवाब नहीं दे पाए। बिल्डर के कार्यालय में न्यू स्वागत विहार ही नहीं, बोरियाकला व सेजबहार में प्लॉट खरीदने वाले भी पहुंच रहे हैं। वे चाहते हैं कि जमा पूंजी लगाकर खरीदे गए प्लॉट उन्हें सही-सलामत मिल जाएं। प्लॉट मिलेंगे या नहीं, इस पर कार्यालय में बैठे बिल्डर के लोग कह रहे हैं कि बाजपेयी ने प्लॉट खरीदने वाले हर ग्राहक को प्लॉट देने का वादा किया है। इस संबंध में कचहरी चौक स्थित कार्यालय में नोटिस भी चस्पा किया है।
इनकी परेशानी, इन्हीं की जुबानी : 13 लाख खर्च कर हम तो धोखे के शिकार हो गए
सुरेंद्र दुबे ने अपनी पत्नी और खुद के नाम पर 1200 व 1284 वर्गफीट के दो प्लॉट लिए हैं। इनमें उनकी पूरी जमा पंूजी, 13 लाख रुपए से अधिक खर्च हो गए। प्लॉट की रजिस्ट्री भी हो गई है, लेकिन इन्हें इस बात की चिंता सता रही है कि प्लॉट उनके होंगे या नहीं। मंगलवार को डूंडा कार्यालय में उन्होंने बताया कि उन्हें कुछ समझ में नहीं आ रहा है कि क्या करें? पूरी कमाई प्लॉट खरीदने में लगा दी। उन्होंने अपने मित्रों को भी प्लॉट खरीदने के लिए राजी किया। वे भी धोखे का शिकार हो गए।
चिंता तो यह है कि हमारा प्लॉट हमें मिलेगा या नहीं
प्रियदर्शिनी नगर निवासी रजनीश जैन का 1200 वर्गफीट का प्लॉट नंबर जीए-304 शुरू से विवादित रहा। पहले यह प्लॉट फेज-वन में था, बाद में यह फेज-फोर में चला गया। बिल्डर ने प्लॉट की लोकेशन बाद में बदल दी। प्लॉट तो बदल दिया, लेकिन विवाद के बाद प्लॉट मिलेगा कि नहीं यह भी तय नहीं है। उन्होंने कहा कि उन्हें अपने प्लॉट को लेकर बहुत चिंता हो रही है।
बिल्डर तो यहां है नहीं, कौन डेवलप करेगा हमारे प्लॉट
चौबे कॉलोनी निवासी अल्मास सिद्दीकी ने सेजबहार में प्लॉट लिया है। वे इसी चिंता में हैं कि कहीं उनका प्लॉट भी विवादित तो नहीं। उन्होंने 860 वर्गफीट प्लॉट खरीदने के लिए साढ़े चार लाख रुपए से ज्यादा खर्च किया है। डेवलपमेंट चार्ज के नाम डेढ़ लाख रुपए भी दिए। उनका सवाल है कि बिल्डर तो यहां है नहीं, तो प्लॉट डेवलप कौन करेगा?
बैंक की भूमिका की जांच की मांग
टोल प्लाजा संघर्ष समिति के कन्हैया अग्रवाल ने न्यू स्वागत विहार मामले में भारतीय स्टेट बैंक के कुछ अधिकारियों व कर्मचारियों की भूमिका की जांच की मांग की है। उनका कहना है कि बिना दस्तावेजों की जांच किए जिस तरह से इन भूखंडों पर कर्ज दिया गया, वह हैरान करता है। घोटाले को उजागर करने के लिए दैनिक भास्कर की तारीफ करते हुए उन्होंने कहा कि छग रियल इस्टेट का सबसे बड़ा घोटाला उजागर किया। उन्होंने आशंका जताई कि सत्ता में बैठे कुछ लोग जांच को प्रभावित कर सकते हैं। उन्होंने घोटाले के लिए एक मंत्री के समर्थक को भी जिम्मेदार बताया। छग जन जागरण मंच के सूरज यादव ने भी फर्जीवाड़े में बैंकों की भूमिका की जांच की मांग की है। लोक जनशक्ति पार्टी (युवा) के कार्यकारी अध्यक्ष राजेश मुखर्जी ने कलेक्टर व एसपी से अन्य बिल्डरों की जांच करने की मांग की।
7 साल की सजा हो सकती है
दूसरे की जमीन को अपनी बताकर बेचना आईपीसी की धारा 420 के तहत दंडनीय है। आरोप साबित होने पर इसमें सात साल की सजा हो सकती है। भू-राजस्व संहिता 250 के अनुसार अतिक्रमण के मामले में शासन जमीन खाली करा सकता है। वहीं भू राजस्व संहिता 248 के अनुसार अर्थदंड का भी प्रावधान है.
केके शुक्ला, सीनियर एडवोकेट
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn